               COMISIA EUROPEANĂ
            Bruxelles, 1.3.2019
            COM(2019) 46 final/2
            2019/0020(NLE)
            This document replaces COM(2019) 46 final of 28.1.2019.Change of the sensitivity level, deletion of the marking "LIMITED".
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Comitetului pentru achiziții publice cu privire la aderarea Regatului Unit al Marii Britanii și Irlandei de Nord la Acordul privind achizițiile publice în contextul retragerii sale din Uniunea Europeană

               EXPUNERE DE MOTIVE

               1. Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul Comitetului pentru achiziții publice (denumit în continuare „comitetul AAP” sau „comitetul”) în legătură cu adoptarea avută în vedere a unei decizii privind aderarea Regatului Unit al Marii Britanii și Irlandei de Nord (denumit în continuare „Regatul Unit”) la Acordul privind achizițiile publice în contextul retragerii sale din Uniunea Europeană.

               2. Contextul propunerii

               2.1Acordul privind achizițiile publice și retragerea Regatului Unit din Uniunea Europeană

               Acordul privind achizițiile publice (denumit în continuare „acordul”
                  1
               ) este un acord multilateral în cadrul Organizației Mondiale a Comerțului (OMC), al cărui obiectiv este deschiderea reciprocă a piețelor de achiziții publice între părți. Acordul revizuit a intrat în vigoare la 6 aprilie 2014.

               Uniunea Europeană este parte la acord, întrucât obiectul acestuia se încadrează în domeniul de aplicare al politicii comerciale comune, pentru care Uniunea are competențe exclusive. Aderarea statelor membre la acord este reglementată de dreptul Uniunii.

               La 29 martie 2017, Regatul Unit a notificat Consiliului European intenția sa de a se retrage din Uniune în temeiul articolului 50 din Tratatul privind Uniunea Europeană. În consecință, Regatul Unit va deveni o țară terță, iar dreptul Uniunii va înceta să i se mai aplice de la 30 martie 2019, cu excepția cazului în care se stabilește o altă dată printr-un acord de retragere între Uniune și Regatul Unit sau a cazului în care Consiliul European, de comun acord cu Regatul Unit, stabilește, în unanimitate, o altă dată. Uniunea și Regatul Unit au negociat un acord de retragere în temeiul articolului 50 din Tratatul privind Uniunea Europeană. Acordul de retragere a fost aprobat de Consiliul European la 25 noiembrie 2018. Partea a patra din acordul de retragere prevede o perioadă de tranziție în cursul căreia dreptul Uniunii se va aplica Regatului Unit și pe teritoriul acestuia (denumită în continuare „perioada de tranziție”).

               Un acord de retragere a fost convenit între Uniune și Regatul Unit și aprobat de Consiliul European (articolul 50) la 25 noiembrie 2018. Cu toate acestea, ratificarea lui în Regatul Unit este incertă.

               Începând cu data de la care dreptul Uniunii va înceta să se aplice Regatului Unit și pe teritoriul acestuia, acordul va înceta automat să se aplice Regatului Unit.

               Este în interesul Uniunii să se asigure că Regatul Unit își menține drepturile și obligațiile care îi revin în temeiul acordului de la data la care dreptul Uniunii nu se mai aplică Regatului Unit și pe teritoriul acestuia. Până la retragerea sa din Uniune, Regatul Unit rămâne un stat membru care beneficiază de toate drepturile și trebuie să respecte toate obligațiile care decurg din tratate, inclusiv principiul cooperării loiale. În orientările din 29 aprilie 2017, Consiliul European a recunoscut necesitatea, în contextul internațional, de a se ține cont de particularitățile Regatului Unit în calitate de stat membru în curs de retragere, cu condiția ca acesta să își respecte obligațiile și să rămână loial intereselor Uniunii atât timp cât deține încă statutul de membru.

               Regatul Unit și-a exprimat dorința să adere la acord după retragerea din Uniune.

               Prin scrisoarea comună din 11 octombrie 2017, Regatul Unit și Uniunea Europeană au informat ceilalți membri ai OMC cu privire la intenția lor de a „colabora cu privire la obiectivul Regatului Unit de a-și menține, la retragerea din UE, drepturile și obligațiile care îi revin în prezent în temeiul Acordului privind achizițiile publice în calitate de stat membru al UE, pe baza angajamentelor cuprinse în prezent în lista de angajamente a UE”
                  2
               .

               La 1 iunie 2018, Uniunea Europeană a transmis directorului general al OMC o scrisoare din partea Regatului Unit, prin care Regatul Unit și-a exprimat interesul de a adera la acord și a anexat documente justificative relevante, inclusiv oferta sa inițială de acces pe piață și răspunsurile sale la „Lista de verificare”
                  3
               .

               Cererea Regatului Unit împreună cu oferta sa inițială și răspunsurile sale la lista de verificare au fost transmise părților la acord la 5 iunie 2018
                  4
               .

               În urma consultărilor cu părțile la acord, Regatul Unit a transmis ulterior o ofertă finală Comitetului pentru achiziții publice la 1 octombrie 2018. Oferta finală a fost comunicată părților la acord la 2 octombrie 2018
                  5
               . În cele ce urmează este prezentat un rezumat al ofertei finale a Regatului Unit și a evaluării acesteia de către Comisie.

               Decizia Consiliului ar trebui să permită Comisiei să aprobe, în numele Uniunii, aderarea Regatului Unit la acord, sub rezerva condițiilor stabilite în decizia avută în vedere a comitetului AAP.

               2.2Comitetul pentru achiziții publice

               Comitetul AAP a fost instituit pentru a gestiona punerea în aplicare a acordului. Acesta este alcătuit din reprezentanți ai fiecărei părți, precum și din membri ai OMC și din organizații interguvernamentale cu statut de observator.

               Uniunea, la fel ca toate celelalte părți la acord, este un membru al comitetului AAP, în cadrul căruia este reprezentată de Comisie. Deciziile în cadrul comitetului AAP sunt adoptate prin consens.

               2.3Decizia avută în vedere a Comitetului pentru achiziții publice

               În cadrul reuniunii comitetului AAP din 17 octombrie 2018, Comisia Europeană și-a exprimat, în numele Uniunii, acordul de principiu cu privire la aderarea Regatului Unit la acord.

               Uniunea și-a exprimat acordul de principiu în măsura în care condițiile de aderare a Regatului Unit la acord nu se modifică în defavoarea Uniunii, iar interesele Uniunii nu sunt afectate în mod negativ de poziția celorlalte părți la acord.

               În plus, acest acord de principiu a fost exprimat fără a aduce atingere negocierilor dintre Uniune și Regatul Unit pentru un acord de retragere, care ar putea include o perioadă de tranziție pe parcursul căreia Regatul Unit ar avea în continuare obligația de a respecta angajamentele asumate de Uniune prin acord, iar aderarea Regatului Unit ar fi efectivă începând cu sfârșitul perioadei de tranziție.

               În cadrul reuniunii din 28 noiembrie 2018 a comitetului AAP, toate părțile și-au exprimat acordul de principiu cu privire la aderarea Regatului Unit la acord și au continuat deliberările privind textul exact al deciziei care urmează să fie adoptată formal într-o etapă ulterioară.

               Comitetul AAP urmează să adopte o decizie cu privire la aderarea Regatului Unit la acord, care va include condițiile de aderare.

               În conformitate cu articolul XXII alineatul (2) din acord, „Orice membru al OMC poate adera la prezentul acord în condiții care urmează a fi convenite între membrul respectiv și părți, condiții prevăzute într-o decizie a Comitetului. Aderarea are loc prin depunerea la Directorul General al OMC a unui instrument de aderare care precizează condițiile convenite în acest sens.  Prezentul acord intră în vigoare pentru un membru aderent la acesta în cea de a treizecea zi de la data depunerii instrumentului de aderare.”
                  6

               2.4. Condiții privind aderarea Regatului Unit la acord

               Aderarea Regatului Unit la acord ar trebui să facă obiectul unor condiții care să se reflecte în actul avut în vedere pentru adoptare de către comitetul AAP.

               În absența unui acord de retragere între Regatul Unit și Uniunea Europeană care să prevadă o perioadă de tranziție, Regatul Unit ar trebui să fie autorizat să își depună instrumentul de aderare cu condiția să facă acest lucru:

               (a)nu mai devreme de treizeci de zile înainte de data la care Regatul Unit încetează să mai fie un stat membru al Uniunii Europene; și

               (b)în termen de șase luni de la data deciziei comitetului AAP, cu excepția cazului în care perioada de depunere a instrumentului este prelungită de către comitetul respectiv.

               Cu toate acestea, ar trebui să se considere că depunerea instrumentului de aderare a Regatului Unit la Directorul General al OMC în sensul articolului XXIV alineatul (2) din acordul din 1994 și al articolului XXII alineatul (2) din acordul revizuit nu a avut loc în cazul în care, în termen de treizeci de zile de la depunere, Uniunea informează comitetul AAP că Regatul Unit face în continuare obiectul acordului în conformitate cu dreptul Uniunii.

               În cazul încheierii unui acord de retragere între Uniune și Regatul Unit care prevede o perioadă de tranziție, Uniunea ar trebui să informeze celelalte părți la acord că, în timpul perioadei de tranziție, Regatul Unit trebuie să fie considerat un stat membru în sensul acordului. Prin urmare, Regatul Unit ar urma să facă obiectul acordului până la data expirării perioadei de tranziție convenite.

               În acest caz, Regatul Unit ar trebui să prezinte o serie actualizată de răspunsuri la lista de verificare cel târziu cu trei luni înainte de expirarea perioadei de tranziție. Comitetul AAP va examina seria actualizată de răspunsuri la lista de verificare și va lua în considerare o decizie corespunzătoare la momentul respectiv.

               3.Poziția care urmează să fie adoptată în numele Uniunii

                3.1.Oferta finală a Regatului Unit

               Oferta finală a Regatului Unit preia condițiile actualei liste de angajamente a Uniunii în temeiul acordului, în măsura în care aceasta se aplică Regatului Unit. Obiectivul Regatului Unit este de a se asigura că, la momentul aderării sale la acord, aceste condiții asigură în continuare același nivel de acces pe piață pentru celelalte părți la acord. La preluarea condițiilor listei de angajamente a Uniunii, Regatul Unit trebuie să facă adaptări tehnice pentru a ține seama de faptul că dreptul Uniunii nu se va mai aplica Regatului Unit și pe teritoriul acestuia.

               Angajamente privind accesul pe piață (praguri, entități vizate, bunuri, servicii, servicii de construcții și note generale)

               Praguri

               Pragurile Regatului Unit din anexele 1, 2 și 3 corespund pragurilor aplicate de Uniune pentru bunuri, servicii și servicii de construcții.

               Entități

               În anexa 1 („Entități guvernamentale centrale”), lista entităților din Regatul Unit rămâne identică cu lista pentru Regatul Unit din lista de angajamente a Uniunii și, prin urmare, entitățile incluse în domeniul de aplicare sunt aceleași cu cele din lista Uniunii în forma sa actuală.

               Pentru cazurile în care funcțiile unei entități incluse în această anexă au fost sau sunt transferate către o altă entitate care este ea însăși o autoritate contractantă, Regatul Unit, pentru a se asigura că acest lucru nu ar conduce la o pierdere a accesului pe piață, clarifică, în conformitate cu nota de subsol 1, că entitatea succesoare ar trebui să fie considerată ca fiind inclusă în această anexă. În plus, atunci când este cazul, Regatul Unit a inclus trimiteri la legislația națională a Regatului Unit în locul celor la dreptul Uniunii.

               Pentru comparație, anexa 1 la lista Uniunii, care vizează entitățile guvernamentale centrale, cuprinde patru categorii, oferind niveluri diferite de acces la procedurile de achiziții la punctele 1-4. În oferta sa finală, Regatul Unit a acordat Uniunii cel mai cuprinzător domeniu de aplicare posibil, incluzând toate entitățile guvernamentale centrale din Regatul Unit (punctul 1).

               Punctul 2 din oferta finală a Regatului Unit vizează toate părțile care nu sunt enumerate la punctul 1.

               Anexa 1 include patru note. Oferta finală a Regatului Unit preia rezervele pe care Uniunea le-a impus față de anumite părți.

               În anexa 2 („Entități guvernamentale subcentrale”), oferta finală a Regatului Unit include în domeniul de aplicare aceleași entități guvernamentale subcentrale ca cele din lista Uniunii în temeiul acordului.

               Cu toate acestea, trimiterile la regiunile NUTS ale Uniunii, astfel cum sunt definite în dreptul Uniunii, au fost înlocuite cu trimiteri la unitățile teritoriale ale Regatului Unit prevăzute în nota 3 din anexa 7 (a se vedea mai jos la rubrica Note generale).

               În conformitate cu punctul 2 din anexa 2, Regatul Unit continuă să urmeze o abordare bazată pe definiție, așa cum este cazul în prezent în temeiul listei Uniunii, în ceea ce privește „organismele de drept public” incluse în domeniul de aplicare. Oferta finală a Regatului Unit definește organismele de drept public din Anglia, Țara Galilor, Scoția și Irlanda de Nord prin trimitere la legislația națională a Regatului Unit și nu la dreptul Uniunii. În orice caz, Regatul Unit prevede o listă orientativă a autorităților contractante care sunt organisme de drept public care rămâne identică cu cea pentru Regatul Unit din lista Uniunii. Prin urmare, entitățile din Regatul Unit incluse în domeniul de aplicare rămân aceleași ca în lista Uniunii.

               Anexa 2 include patru note. Oferta finală a Regatului Unit preia rezervele pe care Uniunea Europeană le-a impus față de anumite părți. În nota 2, cu privire la rezerva Regatului Unit în ceea ce privește Japonia, Coreea și SUA în legătură cu întreprinderile mici sau mijlocii (IMM-uri), este necesară o adaptare tehnică. Definiția IMM-urilor va fi cea prevăzută în legislația națională a Regatului Unit și nu cea prevăzută în dreptul Uniunii. Legislația Regatului Unit [regulamentul 112 alineatul (4) din Public Contracts Regulations 2015 (Regulamentele privind contractele publice] face trimitere directă la Recomandarea Comisiei din 6 mai 2003 privind definirea microîntreprinderilor și a întreprinderilor mici și mijlocii.

               Lista Regatului Unit preia rezervele pe care le-a impus Uniunea față de anumite părți.

               În anexa 3 („Alte entități”), oferta finală a Regatului Unit stabilește entitățile contractante care își desfășoară activitatea în sectorul utilităților, preluând, de asemenea, lista Uniunii.

               Cu toate acestea, sunt necesare adaptări tehnice minore în anexa respectivă. Oferta finală a Regatului Unit nu conține trimiteri la dreptul Uniunii, ci la legislația națională a Regatului Unit: de exemplu, în ceea ce privește noțiunile de „întreprindere publică” și „influență dominantă”.

               Listele orientative de entități rămân identice cu cele pentru Regatul Unit din lista Uniunii. Prin urmare, entitățile din Regatul Unit incluse în domeniul de aplicare rămân aceleași ca în lista Uniunii.

               Anexa 3 include opt note. Oferta finală a Regatului Unit preia rezervele pe care Uniunea le-a impus față de anumite părți.

               Bunuri

               Anexa 4 din oferta finală a Regatului Unit vizează aceleași bunuri ca cele din lista actuală a Uniunii.

               Servicii

               În anexa 5, oferta finală a Regatului Unit vizează serviciile incluse în prezent în lista Uniunii.

               Servicii de construcții și concesionări de lucrări

               La punctul 2 din anexa 6 a ofertei sale finale, Regatul Unit oferă prestatorilor de servicii de construcții din Uniune acces pe piața sa în cazul contractelor de concesionare de lucrări cu o valoare egală sau mai mare decât pragul de 5 000 000 DST (drepturi speciale de tragere).

               În plus, Regatul Unit preia rezerva formulată de Uniune în nota din anexa 6.

               Note generale

               Regatul Unit prevede, în anexa 7, lista unităților teritoriale naționale în sensul punctului 1 din anexa 2, al notei 1 din anexa 2 și al notei 6 din anexa 3. Acestea preiau regiunile NUTS din Regatul Unit astfel cum sunt definite în prezent în temeiul Regulamentului 1059/2003
                  7
               .

               3.2.Evaluarea ofertei Regatului Unit de către Comisie

               Oferta finală a Regatului Unit preia lista existentă a Uniunii în măsura în care se aplică Regatului Unit, cu mici adaptări tehnice. Dat fiind că lista Uniunii este deja foarte cuprinzătoare în ceea ce privește entitățile, bunurile și serviciile incluse în domeniul de aplicare și prevede o deschidere semnificativă a piețelor de achiziții publice, Regatul Unit va menține, după aderarea la acord, nivelul actual ridicat de deschidere a pieței sale de achiziții publice în ceea ce privește părțile la acord.

               În ceea ce privește accesul pe piață pentru bunurile, serviciile și operatorii economici din Uniune, oferta finală a Regatului Unit este adecvată având în vedere faptul că Regatul Unit oferă Uniunii domeniul de aplicare maxim oferit părților (a se vedea în special anexa 1 pentru autoritățile contractante ale guvernelor centrale și anexa 6 pentru contractele de concesionare de lucrări).

               Având în vedere faptul că oferta finală a Regatului Unit preia lista de angajamente a Uniunii în ceea ce privește domeniul de aplicare și faptul că Regatul Unit este pregătit să ofere Uniunii nivelul cel mai ridicat de acces pe piață oferit părților, Uniunea va oferi un tratament reciproc și își va adapta lista dacă va fi cazul, pentru a permite accesul bunurilor, serviciilor, furnizorilor și prestatorilor de servicii din Regatul Unit la procedurile de achiziții incluse în lista Uniunii.

               Modificările aduse listei Uniunii în consecință, care reprezintă condițiile Uniunii privind aderarea Regatului Unit (astfel cum figurează în anexa la prezenta decizie) vor fi anexate la decizia care urmează să fie adoptată de către comitetul AAP și, prin urmare, vor face parte din condițiile de aderare a Regatului Unit la acord. Modificările aduse listei Uniunii vor fi reflectate în lista Uniunii din apendicele I la acord, după cum urmează:

               ·Anexa 1, secțiunea 2 (Autoritățile contractante ale guvernelor centrale ale statelor membre ale UE), punctul 1:

               Regatul Unit va fi adăugat în lista părților la acord care au acces la procedurile de achiziții ale tuturor autorităților contractante ale guvernelor centrale din toate statele membre ale Uniunii.

               ·Anexa 6, secțiunea 2 (Contracte de concesionare de lucrări atribuite de entitățile enumerate în anexa 1 și anexa 2):

               ·Regatul Unit va fi adăugat în lista părților la acord care au acces la contractele de concesionare de lucrări cu o valoare egală sau mai mare de 5 000 000 DST.

               ·Notă de subsol la titlul Apendicele I Angajamentele Uniunii Europene:

               Uniunea va clarifica în lista sa de angajamente din apendicele I faptul că toate trimiterile la autoritățile contractante și entitățile contractante ale Regatului Unit cuprinse în prezent în lista Uniunii devin caduce.

               Alte rezerve ale părților

               În cazul în care oricare altă parte la acord a inclus anumite restricții sau excepții cu privire la domeniul de aplicare în ceea ce privește Regatul Unit, acest lucru ar trebui să se reflecte în decizia comitetului AAP sub forma condițiilor părții privind aderarea Regatului Unit. Cu toate acestea, orice astfel de restricții sau excepții cu privire la domeniul de aplicare oferit de o parte care sunt specifice Regatului Unit nu vor afecta oferta finală a Regatului Unit, astfel cum este descrisă mai sus, sau nivelul domeniului de aplicare convenit în mod reciproc între părțile existente la acord.

               Recomandare

               Este de așteptat ca aderarea Regatului Unit la acord să mențină gradul actual de deschidere la nivel internațional a piețelor de achiziții publice. După aderarea sa la acord, Regatul Unit își va menține drepturile și obligațiile pe care le are în prezent în temeiul acordului în calitate de stat membru al Uniunii pe baza angajamentelor cuprinse în prezent în lista Uniunii. Comisia recomandă ca oferta finală a Regatului Unit să fie acceptată, sub rezerva condițiilor Uniunii privind aderarea Regatului Unit la acord.

               În consecință, se propune autorizarea Comisiei pentru a exprima, în cadrul comitetului AAP, poziția Uniunii în favoarea aderării Regatului Unit, sub rezerva următoarelor condiții care urmează să fie reflectate în decizia comitetului AAP:

               În absența unui acord de retragere între Regatul Unit și Uniunea Europeană care să prevadă o perioadă de tranziție, Regatul Unit ar trebui să fie autorizat să își depună instrumentul de aderare cu condiția să facă acest lucru:

               (a)nu mai devreme de treizeci de zile înainte de data la care Regatul Unit încetează să mai fie un stat membru al Uniunii Europene; și

               (b)în termen de șase luni de la data deciziei comitetului AAP, cu excepția cazului în care perioada de depunere a instrumentului este prelungită de către comitetul respectiv.

               Ar trebui să se considere că depunerea instrumentului de aderare a Regatului Unit în sensul articolului XXIV alineatul (2) din acordul din 1994 și al articolului XXII alineatul (2) din acordul revizuit nu a avut loc în cazul în care, în termen de treizeci de zile de la depunere, Uniunea Europeană informează comitetul că Regatul Unit face în continuare obiectul acordului în conformitate cu dreptul Uniunii.

               Comisia ar trebui să fie autorizată, în numele Uniunii, să efectueze o astfel de notificare dacă sunt îndeplinite condițiile necesare.

               În cazul încheierii unui acord de retragere între Uniune și Regatul Unit care prevede o perioadă de tranziție, Uniunea ar trebui să informeze celelalte părți la acord că, în timpul perioadei de tranziție, Regatul Unit trebuie să fie considerat un stat membru în sensul acordului. Prin urmare, Regatul Unit ar urma să facă obiectul acordului până la data expirării perioadei de tranziție convenite.

               În acest caz, Regatul Unit ar trebui să prezinte o serie actualizată de răspunsuri la lista de verificare cel târziu cu trei luni înainte de expirarea perioadei de tranziție. Comitetul AAP va examina seria actualizată de răspunsuri ale Regatului Unit la lista de verificare și va lua în considerare o decizie corespunzătoare la momentul respectiv.

               4.Temei juridic

               4.1Temeiul juridic procedural

               4.1.1. Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt, de asemenea, incluse instrumente care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  8
               .

               4.1.2. Aplicarea la cazul în discuție

               Comitetul AAP este un organism creat printr-un acord, și anume Acordul privind achizițiile publice.

               Actul pe care comitetul AAP este invitat să îl adopte este un act cu efecte juridice. Actul avut în vedere va avea caracter obligatoriu în temeiul dreptului internațional.

               Actul avut în vedere nu completează și nu modifică cadrul instituțional al acordului.

               Prin urmare, temeiul juridic procedural al deciziei propuse este articolul 218 alineatul (9) din TFUE.

               4.2. Temeiul juridic material

               4.2.1. Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește mai multe obiective sau include mai multe elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celelalte au mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2. Aplicarea la cazul în discuție

               Obiectivul principal și conținutul actului avut în vedere se referă la politica comercială comună.

               Prin urmare, temeiul juridic material al deciziei propuse este articolul 207 din TFUE.

               4.3. Concluzie

               Temeiul juridic al deciziei propuse ar trebui să fie articolul 207 din TFUE coroborat cu articolul 218 alineatul (9) din TFUE.

               2019/0020 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Comitetului pentru achiziții publice cu privire la aderarea Regatului Unit al Marii Britanii și Irlandei de Nord la Acordul privind achizițiile publice în contextul retragerii sale din Uniunea Europeană

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207, coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Uniunea este parte la Acordul privind achizițiile publice (denumit în continuare „acordul”) și statele sale membre fac obiectul acordului în conformitate cu dreptul Uniunii.

               (2)Regatul Unit a prezentat, la 29 martie 2017, notificarea intenției sale de a se retrage din Uniune în temeiul articolului 50 din Tratatul privind Uniunea Europeană. Tratatele nu se vor mai aplica Regatului Unit de la data intrării în vigoare a unui acord de retragere sau, în lipsa încheierii unui acord, la doi ani după respectiva notificare, și anume începând cu data de 30 martie 2019, cu excepția cazului în care Consiliul European, în acord cu Regatul Unit, decide în unanimitate să prelungească această perioadă. Acordul va înceta automat să se aplice Regatului Unit de la data respectivă.

               (3)La 1 iunie 2018, Regatul Unit, cu sprijinul Uniunii, a depus o cerere de aderare la acord.

               (4)În conformitate cu articolul XXII alineatul (2) din acord, orice membru al OMC poate adera la acordul respectiv în condiții care urmează a fi convenite între membrul respectiv și părți, condiții prevăzute într-o decizie a Comitetului. Aderarea trebuie să aibă loc prin depunerea la Directorul General al OMC a unui instrument de aderare care precizează condițiile convenite în acest sens. Acordul intră în vigoare pentru un membru aderent la acesta în cea de a treizecea zi de la data depunerii instrumentului său de aderare.

               (5)Angajamentele Regatul Unit privind domeniul de aplicare al accesului pe piață în sectorul achizițiilor publice sunt prevăzute în oferta sa finală transmisă părților la acord la 2 octombrie 2018.

               (6)Oferta finală a Regatului Unit este adecvată având în vedere faptul că angajamentele Regatului Unit privind domeniul de aplicare oferă Uniunii domeniul de aplicare maxim de care beneficiază Regatul Unit în prezent în temeiul listei Uniunii din AAP, care corespunde domeniului de aplicare actual al Regatului Unit în temeiul listei Uniunii în calitate de stat membru. Uniunea ar trebui să acorde tratament reciproc și să își adapteze lista pentru a oferi un nivel corespunzător de acces operatorilor economici din Regatul Unit în temeiul acordului. În plus, este necesară includerea unor clarificări în lista Uniunii din apendicele I la acordul revizuit, dat fiind că Regatul Unit nu va mai face obiectul listei menționate în temeiul acordului. Condițiile respective, astfel cum sunt prevăzute în anexa la prezenta decizie, vor deveni parte a condițiilor de aderare a Regatului Unit la acord și se vor regăsi în decizia care urmează să fie adoptată de către Comitetul pentru achiziții publice („comitetul AAP”) privind aderarea Regatului Unit.

               (7)În consecință, este necesar să se stabilească poziția care urmează să fie adoptată în numele Uniunii în cadrul comitetului AAP în ceea ce privește aderarea Regatului Unit la acord.

               (8)În cazul încheierii unui acord de retragere între Regatul Unit și Uniune care prevede o perioadă de tranziție în cursul căreia dreptul Uniunii se va aplica Regatului Unit și pe teritoriul acestuia, Uniunea ar trebui să informeze celelalte părți la acord că, în timpul perioadei de tranziție, Regatul Unit trebuie să fie tratat ca un stat membru în sensul acordului. Prin urmare, Regatul Unit ar urma să facă obiectul acordului până la data expirării perioadei de tranziție convenite. În acest caz, Regatul Unit ar trebui să prezinte o serie actualizată de răspunsuri la lista de verificare cel târziu cu trei luni înainte de expirarea perioadei de tranziție. Comitetul AAP va examina seria actualizată de răspunsuri ale Regatului Unit la lista de verificare și va lua în considerare o decizie corespunzătoare la momentul respectiv.

               (9)Chiar dacă Regatul Unit nu va fi o țară terță atunci când comitetul AAP decide cu privire la aderarea Regatului Unit la acord, este în interesul Uniunii să se asigure că acordul intră în vigoare pentru Regatul Unit începând din ziua următoare datei la care dreptul Uniunii încetează să se aplice Regatului Unit și pe teritoriul acestuia. Până la retragerea sa din Uniune, Regatul Unit rămâne un stat membru care beneficiază de toate drepturile și trebuie să respecte toate obligațiile care decurg din tratate, inclusiv principiul cooperării loiale.

               (10)În cazul în care dreptul Uniunii continuă să se aplice Regatului Unit și pe teritoriul acestuia, Comisia ar trebui să fie autorizată să informeze comitetul AAP, în numele Uniunii, în termen de treizeci de zile de la depunerea instrumentului de aderare al Regatului Unit, că Regatul Unit face în continuare obiectul acordului în conformitate cu dreptul Uniunii,

               ADOPTĂ PREZENTA DECIZIE:

               Articolul 1

               Poziția care urmează să fie adoptată, în numele Uniunii, în cadrul Comitetului pentru achiziții publice (denumit în continuare „comitetul AAP”) este de aprobare a aderării Regatului Unit la Acordul privind achizițiile publice (denumit în continuare „acordul”), sub rezerva condițiilor stabilite la articolul 2 din prezenta decizie și a condițiilor privind aderarea prevăzute în anexa la prezenta decizie, în măsura în care interesele Uniunii nu sunt afectate în mod negativ de poziția celorlalte părți la acord.

               Articolul 2

               Poziția care urmează să fie adoptată în numele Uniunii în temeiul articolului 1 este supusă condiției ca decizia comitetului AAP să conțină dispoziții care asigură următoarele:

               (1)în absența unui acord de retragere între Regatul Unit și Uniune care să prevadă o perioadă de tranziție, Regatul Unit este autorizat să își depună instrumentul de aderare la Directorul General al OMC cu condiția să facă acest lucru:

               (a)nu mai devreme de treizeci de zile înainte de data la care Regatul Unit încetează să mai fie un stat membru; și

               (b)în termen de șase luni de la data deciziei comitetului AAP, cu excepția cazului în care perioada de depunere a instrumentului este prelungită de către acesta;

               (2)se consideră că depunerea instrumentului de aderare a Regatului Unit în sensul articolului XXIV alineatul (2) din acordul din 1994 și al articolului XXII alineatul (2) din acordul revizuit nu a avut loc în cazul în care, în termen de treizeci de zile de la depunere, Uniunea informează comitetul AAP că Regatul Unit face în continuare obiectul acordului în conformitate cu dreptul Uniunii.

               Articolul 3

               În cazul în care dreptul Uniunii continuă să se aplice Regatului Unit și pe teritoriul acestuia, Comisia ar trebui să fie autorizată să informeze comitetul AAP, în numele Uniunii, în termen de treizeci de zile de la depunerea instrumentului de aderare al Regatului Unit, că Regatul Unit face în continuare obiectul acordului în conformitate cu dreptul Uniunii.

               Articolul 4

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Acordul din 1994 și acordul revizuit sunt denumite în continuare „acordul” în sensul prezentei propuneri.

                     (2)

                  https://ec.europa.eu/commission/sites/beta-political/files/letter_from_eu_and_uk_permanent_representatives.pdf

                     (3)

                        Lista de verificare conține informații privind coerența sistemului administrativ de achiziții publice și a cadrului juridic al Regatului Unit cu cerințele AAP

                     (4)

                        Cererea Regatului Unit cuprinsă în documentul GPA/146; Oferta inițială de acces pe piață a Regatului Unit cuprinsă în documentul GPA/ACC/GBR/1; Răspunsurile Regatului Unit la lista de verificare cuprinse în documentul GPA/ACC/GBR/2.

                     (5)

                        Oferta finală de acces pe piață a Regatului Unit cuprinsă în documentul GPA/ACC/GBR/16.

                     (6)

                        Articolul relevant din acordul din 1994 este articolul XXIV alineatul (2).

                     (7)

                        Regulamentul (CE) nr. 1059/2003 al Parlamentului European și al Consiliului din 26 mai 2003 privind instituirea unui nomenclator comun al unităților teritoriale de statistică (NUTS)

                     (8)

                        Hotărârea Curții de Justiție din 7 octombrie 2014, Germania/Consiliu, C-399/12, ECLI:EU:C:2014:2258, punctele 61 – 64.

    ---documentbreak---

               COMISIA EUROPEANĂ
            Bruxelles, 1.3.2019
            COM(2019) 46 final/2
            This document replaces COM(2019) 46 final of 28.1.2019.Change of the sensitivity level, deletion of the marking "LIMITED".
            ANEXĂ
            la
            Propunerea de decizie a Consiliului
            privind poziția care urmează să fie adoptată în numele Uniunii Europene în cadrul Comitetului pentru achiziții publice cu privire la aderarea Regatului Unit al Marii Britanii și Irlandei de Nord la Acordul privind achizițiile publice în contextul retragerii sale din Uniunea Europeană

               ANEXĂ

               CONDIȚIILE UE PRIVIND ADERAREA REGATULUI UNIT LA AAP CA PARTE DE SINE STĂTĂTOARE

               După data intrării în vigoare a Acordului privind achizițiile publice pentru Regatul Unit ca parte de sine stătătoare:

               - punctul 1 din secțiunea 2 („Autoritățile contractante guvernamentale centrale ale statelor membre ale UE”) din anexa 1 la Apendicele I Angajamentele Uniunii Europene din cadrul acordului revizuit se citește după cum urmează:

               „1. Pentru bunurile, serviciile, furnizorii și prestatorii de servicii din Liechtenstein, Elveția, Islanda, Norvegia, Țările de Jos în ceea ce privește Aruba și Regatul Unit al Marii Britanii și Irlandei de Nord, achizițiile publice efectuate de către toate autoritățile contractante guvernamentale centrale ale statelor membre ale UE. Lista de mai jos este orientativă”.

               - secțiunea 2 din anexa 6 la Apendicele I Angajamentele Uniunii Europene din acordul revizuit se citește după cum urmează:

               „Atunci când sunt atribuite de către entitățile vizate de anexele 1 și 2, contractele de concesiuni de lucrări intră sub incidența regimului de tratament național pentru prestatorii de servicii de construcții din Islanda, Liechtenstein, Norvegia, Țările de Jos în ceea ce privește Aruba, Elveția, Muntenegru și Regatul Unit al Marii Britanii și Irlandei de Nord, cu condiția ca valoarea acestora să fie egală sau mai mare de 5 000 000 DST, și pentru prestatorii de servicii de construcții din Coreea, cu condiția ca valoarea lor să fie mai mare sau egală cu 15 000 000 DST.”

               - nota de subsol la titlul Apendicele I Angajamentele Uniunii Europene din acordul revizuit include următoarea notă de subsol:

               „Toate trimiterile la autoritățile contractante și la entitățile contractante din Regatul Unit al Marii Britanii și Irlandei de Nord incluse în prezent în lista de angajamente a UE sunt caduce”.


               COMISIA EUROPEANĂ
            Bruxelles, 6.3.2019
            COM(2019) 96 final
            2019/0047(NLE)
            Propunere de
            DECIZIE A CONSILIULUI
            privind poziția care urmează să fie adoptată, în numele Uniunii Europene, în cadrul reuniunii părților la Acordul privind pescuitul în sudul Oceanului Indian și de abrogare a Deciziei 9767/17

               EXPUNERE DE MOTIVE

               1.Obiectul propunerii

               Prezenta propunere se referă la o decizie de stabilire a poziției care urmează să fie adoptată în numele Uniunii în cadrul reuniunilor părților la Acordul privind pescuitul în sudul Oceanului Indian (SIOFA) pentru perioada 20192023, în legătură cu adoptarea preconizată a măsurilor de conservare și gestionare.

               2.Contextul propunerii

               2.1.Acordul privind pescuitul în sudul Oceanului Indian

               Prin stabilirea reuniunii părților, Acordul SIOF are ca obiectiv să asigure conservarea pe termen lung a resurselor piscicole din zona vizată de acord și să promoveze dezvoltarea durabilă a pescuitului. Acordul a intrat în vigoare la 21 iunie 2012.

               Uniunea este parte la Acordul SIOF, după ce l-a ratificat în conformitate cu Decizia 2008/780/CE a Consiliului
                  1
               .

               2.2.Reuniunea părților la SIOFA

               Reuniunea părților la SIOFA este organismul instituit prin Acordul SIOF pentru a răspunde de gestionarea și conservarea resurselor piscicole din zona vizată de acord. Reuniunea părților adoptă măsuri de conservare și gestionare pentru a asigura o utilizare optimă a resurselor piscicole din sfera sa de competență.

               În calitate de membru al reuniunii părților, Uniunea are drepturi de participare și de vot. Reuniunea părților ia decizii prin consens.

               2.3.Decizii adoptate de reuniunea părților la SIOFA

               Reuniunea părților are autoritatea de a adopta măsuri de conservare și gestionare pentru zonele de pescuit din sfera sa de competență, iar aceste măsuri sunt obligatorii pentru părțile contractante.

               În conformitate cu articolul 8 alineatul (3) din Acordul SIOF, coroborat cu regula 12 alineatul (4) din Regulamentul de procedură SIOFA, măsurile intră în vigoare la 90 de zile de la data la care acestea sunt notificate părților contractante de către SIOFA.

               3.Poziția care urmează să fie adoptată în numele Uniunii

               Poziția care urmează să fie adoptată în numele Uniunii în cadrul întrunirilor anuale ale organizațiilor regionale de gestionare a pescuitului (ORGP) este în prezent stabilită în conformitate cu o abordare pe două niveluri. O decizie a Consiliului stabilește, pe o bază multianuală, principiile directoare și orientările în ceea ce privește poziția Uniunii, iar aceasta este apoi ajustată, pentru fiecare reuniune anuală, prin documente neoficiale ale Comisiei care sunt discutate în cadrul grupului de lucru al Consiliului.

               Pentru SIOFA, această abordare este pusă în aplicare prin Decizia 9767/17 a Consiliului din 30 mai 2017, care stabilește poziția Uniunii în cadrul SIOFA pentru perioada 2017-2021. Decizia conține principii și orientări generale, dar ia în considerare, de asemenea, în măsura posibilului, particularitățile SIOFA. În plus, decizia stabilește procesul standard pentru stabilirea poziției Uniunii an de an, conform solicitării statelor membre.

               Decizia 9767/17 nu prevede o revizuire a poziției Uniunii în cadrul SIOFA înainte de reuniunea anuală din 2022. Cu toate acestea, marea majoritate a deciziilor Consiliului de stabilire a poziției Uniunii în diferitele ORGP la care este parte contractantă urmează să fie revizuite înainte de reuniunile anuale ale acestor ORGP din 2019. Prin urmare, pentru a promova coerența pozițiilor Uniunii în toate ORGP și pentru a sincroniza calendarul procedurilor de revizuire, este oportun să se devanseze revizuirea poziției Uniunii în cadrul SIOFA pentru perioada 2019-2023, înlocuindu-se astfel Decizia 9767/17.

               Decizia 9767/17 a încorporat principiile și orientările noii politici comune în domeniul pescuitului (PCP), astfel cum au fost stabilite în Regulamentul (UE) nr. 1380/2013 al Parlamentului European și al Consiliului
                  2
               , ținând cont, de asemenea, de obiectivele stabilite în Comunicarea Comisiei privind dimensiunea externă a PCP
                  3
               . În plus, aceasta a adaptat poziția Uniunii la Tratatul de la Lisabona.

               Revizuirea actuală ia în considerare, în legătură cu impactul asupra pescuitului, Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor intitulată O strategie europeană pentru materialele plastice într-o economie circulară
                  4
               , Comunicarea comună a Înaltului Reprezentant al Uniunii pentru afaceri externe și politica de securitate și a Comisiei intitulată Guvernanța internațională a oceanelor: o agendă pentru viitorul oceanelor noastre
                  5
               , precum și concluziile Consiliului privind respectiva comunicare comună
                  6
               .

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               „Actele cu efecte juridice” includ actele care au efecte juridice în temeiul normelor de drept internațional care reglementează organismul în cauză, precum și instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii
                  7
               ”.

               4.1.2.Aplicarea la cazul în discuție

               Reuniunea părților la SIOFA este un organism creat printr-un acord, și anume Acordul SIOF.

               Actele pe care reuniunea părților este invitată să le adopte constituie acte cu efecte juridice. Actele avute în vedere sunt obligatorii în temeiul dreptului internațional, în conformitate cu articolul 8 din Acordul SIOF și pot influența în mod decisiv conținutul legislației UE, inclusiv:

               ·Regulamentul (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat
                  8
               ;

               ·Regulamentul (CE) nr. 1224/2009 al Consiliului de stabilire a unui sistem comunitar de control pentru asigurarea respectării normelor politicii comune în domeniul pescuitului
                  9
               ; și

               ·Regulamentul (UE) 2017/2403 al Parlamentului European și al Consiliului din 12 decembrie 2017 privind gestionarea sustenabilă a flotelor de pescuit externe
                  10
               .

               Actele avute în vedere nu completează și nu modifică cadrul instituțional al Acordului SIOF.

               Prin urmare, temeiul juridic procedural al deciziei propuse este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul respectiv urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal și conținutul actului avut în vedere se referă la pescuit. Regulamentul (UE) nr. 1380/2013 reprezintă temeiul juridic care stabilește principiile care trebuie să se reflecte în această poziție.

               Prin urmare, temeiul juridic material al deciziei propuse este articolul 43 alineatul (2) din TFUE. Decizia urmează să înlocuiască Decizia 9767/17.

               4.3.Concluzie

               Temeiul juridic al deciziei propuse ar trebui să fie articolul 43 alineatul (2) din TFUE, coroborat cu articolul 218 alineatul (9) din TFUE.

               2019/0047 (NLE)

               Propunere de

               DECIZIE A CONSILIULUI

               privind poziția care urmează să fie adoptată, în numele Uniunii Europene, în cadrul reuniunii părților la Acordul privind pescuitul în sudul Oceanului Indian și de abrogare a Deciziei 9767/17

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 43 alineatul (2), coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Prin Decizia 2008/780/CE a Consiliului din 29 septembrie 2008
                  11
               , Uniunea a încheiat Acordul privind pescuitul în sudul Oceanului Indian („Acordul SIOF”), care a instituit reuniunea părților la Acordul privind pescuitul în sudul Oceanului Indian (SIOFA).

               (2)Reuniunea părților la SIOFA răspunde de gestionarea și conservarea resurselor piscicole din zona vizată de Acordul SIOF. Aceste măsuri ar putea deveni obligatorii pentru Uniune.

               (3)Regulamentul (UE) nr. 1380/2013 al Parlamentului European și al Consiliului
                  12
                prevede că Uniunea trebuie să garanteze faptul că activitățile de pescuit și de acvacultură sunt sustenabile din punct de vedere al mediului pe termen lung și sunt gestionate într-un mod coerent cu obiectivele de a realiza beneficii economice, sociale și de ocupare a forței de muncă și de a contribui la securitatea aprovizionării cu alimente. De asemenea, regulamentul prevede că Uniunea trebuie să aplice o abordare precaută a gestionării pescuitului și urmărește să garanteze că exploatarea resurselor biologice marine vii duce la refacerea și menținerea populațiilor de specii recoltate peste nivelurile care permit obținerea producției maxime durabile. Acesta prevede, de asemenea, că Uniunea trebuie să ia măsuri de gestionare și de conservare pe baza celor mai bune avize științifice disponibile, să susțină dezvoltarea cunoștințelor și a avizelor științifice, să elimine treptat practicile de aruncare înapoi în mare a capturilor și să promoveze metode de pescuit care contribuie la un pescuit mai selectiv și evitarea și reducerea, în măsura posibilului, a capturilor nedorite, precum și să utilizeze metode de pescuit cu impact scăzut asupra ecosistemului marin și a resurselor piscicole. În plus, Regulamentul (UE) nr. 1380/2013 prevede în mod expres că obiectivele și principiile respective trebuie să fie aplicate de Uniune în relațiile sale externe din domeniul pescuitului.

               (4)În conformitate cu Comunicarea comună a Înaltului Reprezentant al Uniunii pentru afaceri externe și politica de securitate și a Comisiei Europene intitulată Guvernanța internațională a oceanelor: o agendă pentru viitorul oceanelor noastre
                  13
                și cu concluziile Consiliului referitoare la comunicarea comună respectivă
                  14
               , promovarea măsurilor de susținere și de sporire a eficacității organizațiilor regionale de gestionare a pescuitului (ORGP) și, după caz, îmbunătățirea guvernanței acestora sunt esențiale pentru acțiunea Uniunii în cadrul acestor foruri.

               (5)Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor intitulată O strategie europeană pentru materialele plastice într-o economie circulară
                  15
                se referă la măsuri specifice de reducere a poluării cu materiale plastice și a poluării marine, precum și la pierderea sau abandonarea în larg a uneltelor de pescuit.

               (6)Este adecvat să se stabilească poziția care urmează să fie adoptată în numele Uniunii în cadrul reuniunii părților la SIOFA pentru perioada 2019-2023, întrucât măsurile de conservare și executare adoptate de reuniunea anuală a părților vor fi obligatorii pentru Uniune și vor putea influența în mod decisiv conținutul legislației Uniunii, și anume Regulamentul (CE) nr. 1005/2008 al Consiliului
                  16
               ; Regulamentul (CE) nr. 1224/2009 al Consiliului
                  17
               ; și Regulamentul (UE) 2017/2403 al Parlamentului European și al Consiliului
                  18
               .

               (7)Decizia 9767/17 a Consiliului
                  19
                nu prevede o revizuire a poziției Uniunii în cadrul reuniunii părților înainte de reuniunea anuală din 2022. Cu toate acestea, marea majoritate a deciziilor Consiliului de stabilire a poziției Uniunii în cadrul diferitelor ORGP la care Uniunea este parte contractantă urmează să fie revizuite înainte de reuniunile anuale ale acestor ORGP din 2019. Prin urmare, pentru a promova o mai mare coerență a pozițiilor Uniunii în toate ORGP și pentru a simplifica procesul de revizuire, este oportun să se devanseze revizuirea Deciziei 9767/17 a Consiliului, să se abroge decizia respectivă și să fie înlocuită cu o nouă decizie pentru perioada 2019-2023.

               (8)Având în vedere caracterul dinamic al resurselor piscicole în zona Acordului SIOF și, prin urmare, necesitatea ca poziția Uniunii să țină seama de noile evoluții, inclusiv de noile informații științifice și de alte informații relevante prezentate înainte sau în timpul întrunirilor reuniunii părților la SIOFA, ar trebui stabilite proceduri, în conformitate cu principiul cooperării loiale dintre instituțiile Uniunii prevăzut la articolul 13 alineatul (2) din Tratatul privind Uniunea Europeană (TUE), pentru precizarea anuală a poziției Uniunii pentru perioada 2019-2023.

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul întrunirilor reuniunii părților la Acordul privind pescuitul în sudul Oceanului Indian (SIOFA) este stabilită în anexa I.

               Articolul 2

               Precizarea anuală a poziției pe care Uniunea urmează să o adopte în cadrul întrunirilor reuniunii părților la SIOFA se face în conformitate cu anexa II.

               Articolul 3

               Poziția Uniunii stabilită în anexa I este evaluată și, după caz, revizuită de către Consiliu la propunerea Comisiei cel târziu până la întrunirea anuală a reuniunii părților la SIOFA din 2024.

               Articolul 4

               Decizia 9767/17 din 30 mai 2017 se abrogă.

               Articolul 5

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Decizia 2008/780/CE a Consiliului din 29 septembrie 2008 privind încheierea, în numele Comunității Europene, a Acordului privind pescuitul în sudul Oceanului Indian (JO L 268, 9.10.2008, p. 27).

                     (2)

                        Regulamentul (UE) nr. 1380/2013 al Parlamentului European și al Consiliului privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).

                     (3)

                        COM(2011) 424, 13.7.2011.

                     (4)

                        COM(2018) 28 final, 16.1.2018.

                     (5)

                        JOIN(2016) 49 final, 10.11.2016.

                     (6)

                        7348/1/17 REV 1, 24.3.2017.

                     (7)

                        Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctele 61-64.

                     (8)

                        JO L 286, 29.10.2008, p. 1.

                     (9)

                        JO L 343, 22.12.2009, p. 1.

                     (10)

                        JO L 347, 28.12.2017, p. 81.

                     (11)

                        JO L 268, 9.10.2008, p. 27.

                     (12)

                        Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).

                     (13)

                        JOIN(2016) 49 final, 10.11.2016.

                     (14)

                        7348/1/17 REV 1, 24.3.2017.

                     (15)

                        COM(2018) 28 final, 16.1.2018.

                     (16)

                        Regulamentul (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999 (JO L 286, 29.10.2008, p. 1).

                     (17)

                        Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem de control al Uniunii pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343, 22.12.2009, p. 1).

                     (18)

                        Regulamentul (UE) 2017/2403 al Parlamentului European și al Consiliului din 12 decembrie 2017 privind gestionarea sustenabilă a flotelor de pescuit externe și de abrogare a Regulamentului (CE) nr. 1006/2008 al Consiliului (JO L 347, 28.12.2017, p. 81).

                     (19)

                        Decizia Consiliului din 30 mai 2017 de stabilire a poziției care urmează să fie adoptată, în numele Uniunii Europene, în cadrul reuniunii părților la Acordul privind pescuitul în sudul Oceanului Indian (SIOFA) și de abrogare a Deciziei Consiliului din 25 octombrie 2012 privind stabilirea poziției care urmează să fie adoptată de Uniune în cadrul Acordului privind pescuitul în sudul Oceanului Indian (SIOFA).

    ---documentbreak---

               COMISIA EUROPEANĂ
            Bruxelles, 6.3.2019
            COM(2019) 96 final
            ANEXE
            la
            Propunerea de Decizie a Consiliului
            privind poziția care urmează să fie adoptată, în numele Uniunii Europene, în cadrul reuniunii părților la Acordul privind pescuitul în sudul Oceanului Indian și de abrogare a Deciziei 9767/17

               ANEXA I

               Poziția care urmează să fie adoptată în numele Uniunii în cadrul reuniunii părților la Acordul privind pescuitul în sudul Oceanului Indian (SIOFA)

               1.PRINCIPII

               În cadrul SIOFA, Uniunea:

               a) acționează în conformitate cu obiectivele și principiile urmărite de Uniune în cadrul politicii comune în domeniul pescuitului (CFP), în special prin intermediul abordării precaute și al obiectivelor privind producția maximă durabilă menționate la articolul 2 alineatul (2) din Regulamentul (UE) nr. 1380/2013, pentru a promova implementarea unei abordări ecosistemice a gestionării pescuitului, pentru a evita și reduce, în măsura posibilului, capturile nedorite și pentru a elimina treptat practica aruncării înapoi în mare a capturilor, precum și pentru a reduce la minimum impactul activităților de pescuit asupra ecosistemelor marine și a habitatelor lor, precum și prin promovarea în Uniune a unui pescuit competitiv și viabil din punct de vedere economic, pentru a garanta un nivel de trai decent persoanelor care depind de activitățile de pescuit, ținând seama de interesul consumatorilor;

               b) depune eforturi în vederea unei implicări corespunzătoare a părților interesate în faza de pregătire a măsurilor SIOFA și se asigură că măsurile adoptate în cadrul SIOFA sunt în conformitate cu Acordul SIOF;

               c) garantează că măsurile adoptate în cadrul SIOFA respectă legislația internațională și, în special, prevederile Convenției ONU asupra dreptului mării din 1982, ale Acordului ONU cu privire la conservarea și gestionarea stocurilor de pești anadromi și a stocurilor de pești mari migratori din 1995, ale Acordului privind promovarea respectării măsurilor internaționale de conservare și gestionare de către navele de pescuit în marea liberă din 1993; și ale Acordului din 2009 al Organizației Națiunilor Unite pentru Alimentație și Agricultură privind măsurile de competența statului portului;

               d) promovează adoptarea unor poziții coerente cu cele mai bune practici ale organizațiilor regionale de gestionare a pescuitului (ORGP) din aceeași zonă;

               e) urmărește coerența și stabilirea de sinergii cu politica urmărită de Uniune în cadrul relațiilor bilaterale cu țări terțe în domeniul pescuitului și asigură coerența cu celelalte politici ale sale, în special în materie de relații externe, ocuparea forței de muncă, mediu, comerț, dezvoltare, cercetare și inovare;

               f)garantează respectarea angajamentelor internaționale ale Uniunii;

               g) respectă concluziile Consiliului din 19 martie 2012 referitoare la Comunicarea Comisiei privind dimensiunea externă a politicii comune în domeniul pescuitului
                  1
               ;

               h) urmărește să creeze condiții de concurență echitabile pentru flota Uniunii în zona Acordului SIOF, pe baza acelorași principii și standarde ca cele aplicabile în temeiul dreptului Uniunii, și să promoveze punerea în aplicare uniformă a principiilor și standardelor respective;

               i) urmărește să se alinieze la Comunicarea comună a Înaltului Reprezentant al Uniunii pentru afaceri externe și politica de securitate și a Comisiei Europene intitulată Guvernanța internațională a oceanelor: o agendă pentru viitorul oceanelor noastre
                  2
               , precum și la concluziile Consiliului referitoare la comunicarea comună respectivă
                  3
                și promovează măsurile de susținere și de sporire a eficacității SIOFA și, după caz, îmbunătățirea guvernanței și a performanței acestuia (în special în ceea ce privește știința, conformitatea, transparența și procesul decizional)  ca o contribuție la gestionarea durabilă a oceanelor în toate dimensiunile sale;

               j) promovează coordonarea între ORGP și convențiile maritime regionale și cooperarea cu organizațiile mondiale, după caz, în limitele mandatelor lor, după caz;

               k)promovează mecanisme de cooperare între ORGP care nu se ocupă de pescuitul de ton, similare cu așa-numitul proces Kobe pentru ORGP de ton.

               2.Orientări

               Uniunea depune eforturi, după caz, pentru a sprijini adoptarea de către SIOFA a următoarelor acțiuni:

               a) măsuri de conservare și gestionare a resurselor piscicole din zona vizată de acord pe baza celor mai bune avize științifice disponibile, inclusiv capturi totale admisibile (TAC) și cote, sau măsuri de reglementare a efortului de pescuit sau privind capacitatea de pescuit pentru resursele biologice marine vii care intră în sfera de competență a SIOFA, care să ducă la obținerea sau menținerea ratei de exploatare pentru producția maximă durabilă cel târziu până în 2020. În caz de necesitate, se iau în considerare măsuri specifice pentru stocurile afectate de pescuitul excesiv, pentru a menține presiunea exercitată de pescuit la un nivel care corespunde posibilităților de pescuit disponibile;

               b) măsuri de prevenire, descurajare și eliminare a pescuitului ilegal, nedeclarat și nereglementat (INN) în zona vizată de Acordul SIOF, inclusiv includerea pe o listă de nave INN;

               c) măsuri de monitorizare, de control și de supraveghere în zona vizată de Acordul SIOF, pentru a asigura eficiența controalelor și respectarea măsurilor adoptate în cadrul SIOFA;

               d) măsuri de reducere la minimum a impactului negativ al activităților de pescuit asupra biodiversității și ecosistemelor marine și asupra habitatelor acestora, inclusiv măsuri de reducere a poluării marine și de prevenire a evacuării de materiale plastice în mare, precum și de reducere a impactului materialelor plastice prezente pe mare asupra biodiversității marine și a ecosistemelor, măsuri de protecție pentru ecosistemele marine vulnerabile din zona vizată de Acordul SIOF în conformitate cu Acordul SIOF și cu Orientările internaționale ale FAO privind gestionarea pescuitului de adâncime în marea liberă, inclusiv măsuri care să prevină și să reducă pe cât posibil capturile nedorite, în special în ceea ce privește speciile marine vulnerabile, și care să elimine treptat practicile de aruncare înapoi în mare a capturilor;

               e)măsuri de reducere a impactului uneltelor de pescuit abandonate, pierdute sau aruncate în alt mod în ocean și de facilitare a identificării și recuperării unor astfel de unelte;

               f) măsuri care vizează interzicerea activităților de pescuit desfășurate exclusiv în scopul recoltării înotătoarelor de rechin și care să prevadă ca toți rechinii să fie debarcați cu toate înotătoarele atașate în mod natural;

               g)abordări comune cu alte ORGP, după caz, în special cu cele implicate în gestionarea pescuitului în aceeași zonă;

               h) h) recomandări, dacă este cazul și în măsura în care acest lucru este permis de documentele constitutive relevante, care să încurajeze punerea în aplicare a Convenției Organizației Internaționale a Muncii (OIM) privind munca în domeniul pescuitului;

               i) măsuri tehnice suplimentare pe baza avizelor organismelor subsidiare și ale grupurilor de lucru ale SIOFA.

               ANEXA II

               Precizarea anuală a poziției care urmează să fie adoptată de Uniune

               în cadrul întrunirilor reuniunii părților la Acordul privind pescuitul în sudul Oceanului Indian

               Înainte de fiecare întrunire a reuniunii părților, în cazul în care acest organism trebuie să adopte decizii cu efecte juridice asupra Uniunii, se iau măsurile necesare astfel încât poziția care urmează a fi exprimată în numele Uniunii să țină cont de ultimele informații științifice și de alte informații relevante transmise Comisiei, în conformitate cu principiile și orientările stabilite în anexa I.

               În acest sens și pe baza informațiilor menționate, Comisia transmite Consiliului sau grupurilor sale de pregătire, cu suficient timp înainte de fiecare întrunire a reuniunii părților la SIOFA, un document scris care prezintă în detaliu propunerea de precizare a poziției Uniunii, în vederea dezbaterii și a adoptării detaliilor referitoare la poziția care urmează să fie exprimată în numele Uniunii.

               În cazul în care, în cadrul unei reuniuni a părților, inclusiv la fața locului, nu se poate ajunge la un acord astfel încât poziția Uniunii să ia în considerare noile elemente, se sesizează Consiliul sau grupurile sale de pregătire cu privire la chestiunea respectivă.

                     (1)

                        7087/12 REV 1 ADD 1 COR 1.

                     (2)

                        JOIN(2016) 49 final, 10.11.2016.

                     (3)

                        7348/1/17 REV 1, 24.3.2017.


               COMISIA EUROPEANĂ
            Bruxelles, 14.5.2019
            COM(2019) 229 final
            2019/0110(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Parteneriatului internațional pentru cooperare în domeniul eficienței energetice (IPEEC) în ceea ce privește prelungirea perioadei de valabilitate a Termenilor de referință ai IPEEC pentru perioada cuprinsă între 24 mai și 31 decembrie 2019

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul Comitetului de politică al Parteneriatului internațional pentru cooperare în domeniul eficienței energetice (IPEEC) în legătură cu adoptarea preconizată a prelungirii Termenilor de referință actuali ai Parteneriatului internațional pentru cooperare în domeniul eficienței energetice, pentru perioada cuprinsă între 24 mai și 31 decembrie 2019.

               2.Contextul propunerii

               2.1.Parteneriatul internațional pentru cooperare în domeniul eficienței energetice

               La inițiativa Comisiei Europene, în iunie 2008, membrii G8, China, India, Coreea de Sud și Comisia au decis crearea unui Parteneriat internațional pentru cooperare în domeniul eficienței energetice (IPEEC), care urmează să faciliteze acțiuni care să stimuleze creșteri semnificative ale eficienței energetice. IPEEC reprezintă un forum de discuții, consultare și schimb de informații. El a jucat un rol important în ultimii ani în asigurarea coordonării generale și în sprijinirea colaborării în cadrul programului pentru eficiență energetică al G20. IPEEC este deschis altor țări și organizații interguvernamentale.

               Termenii de referință pentru Parteneriatul internațional pentru cooperare în domeniul eficienței energetice (denumiți în continuare „Termenii de referință” sau „TdR”) au fost semnați la Roma la 24 mai 2009 de către 12 state, inclusiv patru state membre ale Uniunii Europene, pentru o perioadă de 10 ani (până la 24 mai 2019).

               Punctul 4.2 din Termenii de referință prevede că IPEEC este deschis organizațiilor interguvernamentale, iar acceptarea membrilor depinde de semnarea de către aceștia a respectivilor TdR. În consecință, Uniunea a semnat și a încheiat TdR în conformitate cu Decizia 2009/954/CE a Consiliului
                  1
               .

               Termenii de referință descriu activitățile de cooperare în cadrul IPEEC, stabilesc organizarea acestuia, definesc criteriile pentru primirea de potențiali noi membri și conțin dispoziții generale privind, între altele, finanțarea parteneriatului și drepturile de proprietate intelectuală.

               Atât Uniunea, cât și statele sale membre au competențe în domeniile vizate de Termenii de referință. În consecință, trebuie adoptate poziții coerente, în conformitate cu competențele lor respective, în special în ceea ce privește mediul și energia.

               IPEEC este gestionat de un secretariat care organizează reuniuni ale Comitetului de politică și ale Comitetului său executiv. Secretariatul oferă, de asemenea, sprijin grupurilor de lucru existente și menține comunicarea dintre membrii IPEEC și comunitatea mai largă a politicii energetice.

               În conformitate cu punctul 7.1 din TdR, aceștia sunt valabili pentru o perioadă de 10 ani, până la 24 mai 2019, cu excepția cazului în care sunt prelungiți sau întrerupți de către membri.

               Secretariatul este găzduit de

                  Agenția Internațională a Energiei

                (AIE) de la Paris, Franța. La 24 mai și, respectiv, la 22 iunie 2009, s-a semnat la Roma, de către 12 state, inclusiv patru state membre ale Uniunii, un Memorandum privind găzduirea de către Agenția Internațională a Energiei a Secretariatului IPEEC (denumit în continuare „memorandumul”). AIE a semnat memorandumul la 18 iunie 2009, iar Uniunea a semnat și a încheiat, de asemenea, memorandumul în conformitate cu Decizia 2009/954/CE a Consiliului
                  2
               .

               Memorandumul descrie principiile generale de organizare a secretariatului și conține dispoziții privind schema de personal și recrutarea personalului secretariatului, precum și privind finanțarea și procedurile bugetare. Uniunea Europeană plătește o contribuție la IPEEC pentru cheltuielile administrative ale acestuia.

               În temeiul punctului 17 din memorandum, „Prezentul memorandum poate fi revocat de AIE sau de Comitetul executiv [al IPEEC] în orice moment”. În cazul unei revocări, părțile ar trebui să încerce să se notifice reciproc în scris, cu cel puțin 12 luni înainte de data revocării”. Din acest motiv, se deduce că memorandumul a fost încheiat sine die.

               2.2.Comitetul de politică al IPEEC

               Comitetul de politică (prezidat în prezent de Comisia Europeană) reglementează cadrul general și inițiativele de politică ale IPEEC și evaluează progresele activității IPEEC în contextul priorităților strategice generale. Comitetul de politică este alcătuit dintr-un reprezentant la nivel înalt al fiecărui membru.

               Pe lângă Comitetul de politică, există un Comitet executiv (prezidat în prezent de Canada), alcătuit dintr-un reprezentant la nivel mediu al fiecărui membru, care adoptă propunerile statelor membre și examinează cererile de aderare. De asemenea, elaborează propuneri pentru grupurile de lucru, monitorizează progresele grupului de lucru, aprobă programul anual de lucru și bugetul și oferă orientări Secretariatului IPEEC.

               În temeiul punctului 3.4 din TdR, Comitetul de politică și Comitetul executiv ar trebui să ia decizii prin consens, dacă nu se prevede altfel.

               În cadrul secretariatului IPEEC, poziția este aceea că Comitetul de politică are autoritatea de a prelungi durata de valabilitate a Termenilor de referință ai IPEEC în calitatea sa de organism plenar compus din reprezentanți la nivel înalt ai tuturor membrilor IPEEC.

               2.3.Actul avut în vedere al Comitetului de politică

               La 21 februarie 2019, în cursul celei de a 16-a reuniuni a Comitetului de politică, membrii IPEEC au adoptat decizia de prelungire a duratei de valabilitate a Termenilor de referință ai IPEEC până la 31 decembrie 2019, fără a aduce atingere poziției Uniunii care urmează să fie exprimată în conformitate cu procedura prevăzută la articolul 218 alineatul (9) din TFUE.

               Prelungirea cu o perioadă scurtă a TdR ai IPEEC a fost propusă de secretariatul IPEEC, pentru a se evita încetarea bruscă a activităților IPEEC la 24 mai 2019, când expiră perioada de 10 ani prevăzută în TdR.

               În 2017, pentru a „consolida colaborarea internațională în domeniul eficienței energetice, pentru a evita suprapunerea activităților desfășurate de organizațiile internaționale în domeniul eficienței energetice și pentru a crea oportunități pentru o utilizare mai eficientă a resurselor cu un impact mai mare al colaborării”, președinția germană a G20 a propus să se analizeze posibilitatea de a crea o platformă pentru eficiență energetică („platforma”). În urma unor negocieri intense, a fost prezentată o propunere de instituire a unei astfel de platforme în cadrul AIE, care să realizeze sinergii între IPEEC și AIE și să asigure continuarea activității IPEEC după expirarea Termenilor de referință ai IPEEC la 24 mai 2019.

               La 20 februarie 2019, Consiliul de administrație al AIE a aprobat înființarea platformei pentru eficiență energetică ca activitate specială în temeiul articolului 65 din Acordul privind un program energetic internațional, pentru o perioadă inițială de cinci ani. Consiliul de conducere a convenit, de asemenea, că, în cazul în care membrii IPEEC decid să prelungească Termenii de referință ai IPEEC, AIE va continua să găzduiască Secretariatul IPEEC până la 31 decembrie 2019, cu condiția ca finanțarea adecvată și angajamentele să fi fost primite înainte de 23 mai 2019 pentru a acoperi cheltuielile aferente perioadei de prelungire.

               În acest context, prelungirea duratei de referință a IPEEC ar oferi timpul suplimentar pentru a discuta și a decide tranziția IPEEC către noua platformă pentru eficiență energetică.

               Din punct de vedere operațional, o prelungire până la 31 decembrie 2019 ia în considerare continuarea programului de lucru al IPEEC și asigurarea serviciilor de bază către membrii IPEEC. Aceasta include, de exemplu, activitățile în materie de eficiență energetică din cadrul G20, care în acest an vor include evenimente programate după încheierea mandatului actual al IPEEC la 24 mai. Se ține seama, de asemenea, de disponibilitatea fondurilor pentru a acoperi activitățile în perioada de prelungire, în condițiile în care secretariatul IPEEC primește în prezent contribuții pentru întregul an calendaristic 2019.

               Plata va fi efectuată pentru anul 2019, iar fondurile vor fi utilizate pentru funcționarea secretariatului IPEEC până la sfârșitul anului 2019, iar dacă vor mai rămâne fonduri, acestea ar putea sprijini continuarea activităților de către succesorul acestuia. În cazul în care nu există nicio cooperare internațională în legătură cu IPEEC sau cu succesorul acestuia, înainte de sfârșitul anului 2019, fondurile ar fi, în mod normal, returnate în conformitate cu procedurile AIE.

               Decizia avută în vedere va avea caracter obligatoriu pentru părți, în conformitate cu punctul 7.1 din acord.

               3.Poziția care urmează să fie adoptată în numele Uniunii

               Având în vedere motivele explicate în secțiunea de mai sus, membrii IPEEC, în cadrul celei de a 16-a reuniuni a Comitetului politic din 21 februarie, au decis următoarele, fără a aduce atingere și sub rezerva poziției Uniunii, care urmează să fie exprimată în conformitate cu procedura prevăzută la articolul 218 alineatul (9) din TFUE:

               ·au aprobat prelungirea duratei de valabilitate a Termenilor de referință ai Parteneriatului internațional pentru cooperare în domeniul eficienței energetice pentru perioada cuprinsă între 24 mai și 31 decembrie 2019;

               ·au salutat decizia Consiliului de administrație al AIE de a continua găzduirea secretariatului IPEEC în cadrul AIE până la 31 decembrie 2019, pe baza memorandumului;

               ·au cerut secretariatului IPEEC să asigure continuitatea administrativă a IPEEC pentru perioada de prelungire, inclusiv colaborarea cu AIE în vederea prelungirii contractelor personalului și a pregătirii unui program revizuit de lucru și a unui buget pentru 2019, în vederea aprobării la următoarea reuniune a Comitetului executiv din 28-29 martie 2019;

               ·au invitat membrii să depună toate eforturile pentru a furniza contribuția lor voluntară pentru 2019 și pentru a transmite scrisorile de contribuție voluntară până cel târziu la 22 mai 2019. Intenția de a prezenta astfel de contribuții voluntare ar trebui comunicată secretariatului până la data reuniunii Comitetului executiv din 28-29 martie;

               ·au salutat decizia Consiliului de administrație al AIE de a găzdui Secretariatul platformei pentru eficiență energetică în cadrul AIE și au confirmat primirea notei informative aferente transmise membrilor Comitetului de politică;

               ·recunoscând că platforma pentru eficiență energetică nu va constitui o nouă entitate sau instituție, ci va transforma activitatea IPEEC într-un instrument nou și mai solid pentru o colaborare globală în materie de eficiență energetică, au cerut secretariatului IPEEC să colaboreze cu AIE și cu membrii interesați pentru a înființa platforma și pentru a o face operațională;

               ·au solicitat ca președintele și vicepreședinții Comitetului de politică, împreună cu celelalte țări interesate, să colaboreze cu IPEEC și cu secretariatele AIE în vederea încheierii procesului de înființare a platformei pentru eficiență energetică în cursul anului, precum și

               ·au aprobat continuarea lină a tranziției administrative a IPEEC către platformă, în special în ceea ce privește transferul grupurilor de lucru, al fondurilor și al personalului secretariatului IPEEC.

               Se propune ca Uniunea să fie de acord cu această decizie.

               4.Temei juridic

               4.1.Temei juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt, de asemenea, incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  3
               .

               4.1.2.Aplicarea în cazul în discuție

               IPEEC este un organism creat printr-un acord, și anume Termenii de referință ai Parteneriatului internațional pentru cooperare în domeniul eficienței energetice (denumiți în continuare „Termenii de referință” sau „TdR”).

               Actul pe care IPEEC este invitat să îl adopte este un act cu efecte juridice. Actul avut în vedere va fi obligatoriu în temeiul dreptului internațional, în conformitate cu punctul 7.1 din Termenii de referință, deoarece extinde în timp angajamentele asumate de membrii IPEEC atunci când au încheiat TdR inițiali.

               Actul avut în vedere nu completează și nici nu schimbă cadrul instituțional al acordului; cadrul instituțional creat de TdR rămâne intact.

               Prin urmare, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea în cazul în discuție

               Principalul obiectiv și conținut al actului avut în vedere se referă la promovarea eficienței energetice în domeniul energiei.

               Prin urmare, temeiul juridic material al deciziei propuse este articolul 194 alineatul (2) din TFUE.[Please use abbreviations consistently throughout the text]

               4.3.Concluzie

               Temeiul juridic al deciziei propuse ar trebui să fie articolul 194 alineatul (2) coroborat cu articolul 218 alineatul (9) din TFUE.

               2019/0110 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Parteneriatului internațional pentru cooperare în domeniul eficienței energetice (IPEEC) în ceea ce privește prelungirea perioadei de valabilitate a Termenilor de referință ai IPEEC pentru perioada cuprinsă între 24 mai și 31 decembrie 2019

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 194 alineatul (2) coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Termenii de referință ai Parteneriatului internațional pentru cooperare în domeniul eficienței energetice (IPEEC) („acordul”) au început la 24 mai 2009 și au fost încheiați de Uniune prin Decizia 2009/954/CE a Consiliului
                  4
               .

               (2)În temeiul punctului 7.1 din acord, membrii IPEEC pot decide să prelungească durata acestuia. Comitetul de politică, care este organismul plenar al IPEEC, care este alcătuit din reprezentanți la nivel înalt ai tuturor membrilor săi și este însărcinat să reglementeze cadrul și politicile generale ale IPEEC, este organismul adecvat în cadrul căruia membrii IPEEC pot decide cu privire la prelungirea acordului.

               (3)Membrii IPEEC, cu excepția Uniunii, au aprobat prelungirea duratei de valabilitate a Termenilor referință ai IPEEC pentru perioada cuprinsă între 24 mai și 31 decembrie 2019, în cadrul reuniunii Comitetului de politică din 21 februarie 2019.

               (4)Este oportun să se stabilească poziția cu privire la prelungirea duratei Termenilor de referință ai IPEEC care urmează să fie adoptată în numele Uniunii, întrucât prelungirea Termenilor de referință ar fi obligatorie pentru Uniune.

               (5)Membrii IPEEC iau în considerare posibilitatea de a combina activitățile curente ale IPEEC și activitățile privind eficiența energetică ale Agenției Internaționale a Energiei (AIE) în cadrul unei platforme pentru eficiență energetică, pentru a obține sinergii în acest domeniu. Prelungirea cu o perioadă scurtă a Termenilor de referință ai IPEEC are ca scop să permită, ca măsură intermediară, perioada de timp necesară pentru înființarea platformei pentru eficiență energetică, asigurând în același timp continuarea activităților IPEEC și transferarea lor fără întrerupere către noua platformă pentru eficiență energetică.

               (6)Din punct de vedere operațional, o prelungire până la 31 decembrie 2019 ia în considerare continuarea implementării programului de lucru al IPEEC și asigurarea serviciilor de bază către membrii IPEEC. Aceasta include activitățile în materie de eficiență energetică din cadrul G20, care în acest an vor include evenimente programate după încheierea mandatului actual al IPEEC la 24 mai 2019. Se ține seama, de asemenea, de disponibilitatea fondurilor pentru acoperirea activităților în timpul perioadei de prelungire, întrucât secretariatul IPEEC primește în prezent contribuții pentru activitățile și întregul an calendaristic 2019, iar restul personalului și eventualele resurse rămase disponibile ar putea fi transferate către noua platformă pentru eficiență energetică.

               (7)Prin urmare, prelungirea pe o perioadă scurtă a duratei de valabilitate a Termenilor de referință ai IPEEC este importantă pentru a se evita încetarea bruscă a activităților IPEEC la 24 mai 2019. În conformitate cu punctul 3.4 din Termenii de referință ai IPEEC, decizia finală privind prelungirea trebuie adoptată prin consensul membrilor IPEEC și, în urma reuniunii Comitetului de politică din 21 februarie 2019, decizia Consiliului privind poziția este în curs de adoptare,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii este următoarea:

               (1)aprobarea prelungirii duratei de valabilitate a Termenilor de referință ai Parteneriatului internațional pentru cooperare în domeniul eficienței energetice pentru perioada cuprinsă între 24 mai și 31 decembrie 2019;

               (2)exprimarea acordului față de decizia Consiliului de administrație al Agenției Internaționale a Energiei (AIE) de a continua găzduirea secretariatului IPEEC la AIE până la 31 decembrie 2019, pe baza Memorandumului privind găzduirea de către AIE a secretariatului IPEEC;

               (3)aprobarea tranziției administrative a IPEEC către o nouă platformă pentru eficiență energetică, în special în ceea ce privește transferul grupurilor de lucru, al fondurilor și al personalului secretariatului IPEEC.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Decizia 2009/954/CE a Consiliului din 30 noiembrie 2009 privind semnarea și încheierea de către Comunitatea Europeană a Termenilor de referință pentru Parteneriatul internațional pentru cooperare în domeniul eficienței energetice (IPEEC) și a Memorandumului privind găzduirea de către Agenția Internațională pentru Energie a Secretariatului Parteneriatului internațional pentru cooperare în domeniul eficienței energetice (JO L 330, 16.12.2009, p. 37).

                     (2)

                        Decizia 2009/954/CE a Consiliului din 30 noiembrie 2009 (JO L 330, 16.12.2009, p. 37-47).

                     (3)

                        Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctele 61-64.

                     (4)

                        Decizia 2009/954/CE a Consiliului din 30 noiembrie 2009 privind semnarea și încheierea de către Comunitatea Europeană a Termenilor de referință pentru Parteneriatul internațional pentru cooperare în domeniul eficienței energetice (IPEEC) și a Memorandumului privind găzduirea de către Agenția Internațională pentru Energie a Secretariatului Parteneriatului internațional pentru cooperare în domeniul eficienței energetice (JO L 330, 16.12.2009, p. 37).